Skolebehovsplan

Dette er en oppsummering av informasjon innhentet hos elevene på 8-10.trinn på Tinntjønn skole. Klassene har hatt en gjennomgang hvor de har fått uttale seg om hvordan de har det på Tinntjønn skole i dag, hvordan de opplever skoleveien, samt hva som er viktig for dem dersom de, hypotetisk sett, må bytte skole i nær fremtid. Elevene har måtte uttale seg om hva som er bra, men også om hva som kunne vært bedre. Da kommer det fram ønsker om hva som kunne vært bedre på Tinntjønn skole helt uavhengig av en skolebehovsplan eller ikke. Oppsummeringen er et uttrykk for elevstemmen på Tinntjønn, og det er derfor viktig at det som er uttalt kommer frem.

**Elevene på Tinntjønn skole mener: Det store flertallet av elevene ønsker klart å beholde skolen slik den er i dag. De opplever Tinntjønn som en god og trygg skole, og ønsker ikke å måtte bytte skole.**

**Min egen skole i dag – hvordan er det på Tinntjønn i dag, hva er vi fornøyde med og hva kunne vært annerledes?**

Elevene på Tinntjønn skole i dag opplever en trygg skole med gode klassemiljøer. Vi er ikke for mange elever per klasse, men heller ikke for få. Det gjør at vi blir trygge på hverandre, det oppleves trygt å presentere faglig innhold i klasserommet og det er lettere å få en nær relasjon til lærerne. Det er også en del elever hos oss som oppgir at de synes det virker utrygt med en for stor skole med veldig mange elever. Vi kjenner hverandre godt, og det gjør at vi får gode klasse- og læringsmiljø her hos oss. Vi er få nok til å enkelt kunne gjennomføre arrangementer for hele trinn, samt hele skolen. Vi opplever også at vi har gode lærere her på Tinntjønn, som lærer bort på varierte og spennende måter.

Vi har i dag en skole med store klasserom som er plassert på forskjellige paviljonger. Dette skaper godt inneklima og vi opplever ro uten å bli forstyrret hvis andre klasser på andre trinn gjør noe som er litt annerledes en dag. Vi har også en nærhet til naturen som er svært gunstig. Vi benytter naturen og området rundt skolen i undervisningen. Vi har også et splitter nytt skolekjøkken som mange elever gleder seg til å ta i bruk.

På Tinntjønn oppgir noen elever at de skulle ønske at uteområdet var noe mer spennende, i form av flere «leke-installasjoner» i skolegården. Noen ønsker også å kunne gå på en skole som ligger mer sentralt og med kortere avstand til butikk, senter og andre liknende tilbud. Noen skulle også ønske større valgmuligheter med tanke på fremmedspråk og valgfag, noe som en større skole potensielt ville kunne tilby.

**Min egen skolevei i dag – hvordan er skoleveien, hva er bra og hva kunne vært bedre?**

Mange elever er veldig fornøyde med å ha en kort og trygg skolevei. De som bor nærme skolen synes det er bra å kunne gå til skolen uten å bruke for mye tid på skoleveien. Det er sykkelsti, lave fartsgrenser og god belysning der elevene ferdes. De håper at fremtidens skole også kan ligge i nærområdet til elevene.

Skolens plassering i dag gjør at mange elever må bruke litt lengre tid dersom de trenger å ta buss til Kristiansand sentrum i eller etter skoletid. En mer sentral plassering gir altså et bedre busstilbud for de som måtte trenge det.

**Framtiden og forandring – hva er viktig hvis man må bytte skole?**

Relasjoner er veldig viktig for mange elever ved Tinntjønn skole. Noen elever er nysgjerrige på nye bekjentskap, men mange er også engstelige for å miste kontakten med både klassevenner og de lærerne de har blitt kjent med på skolen. Elevene beskriver det som en trygghet å få gå i klasse med folk de kjenner godt. De er også engstelige for at en stor skole skal ha flere elever enn det som oppleves trygt; at det kan virke slitsomt og stressende med for store folkemengder. Det er viktig å gå på en skole hvor fokuset på de gode relasjonene til medelever og lærere opprettholdes, og mange tror det er lettere å få til hvis man f.eks ikke har for mange lærere man må forholde seg til.

Elevene ønsker seg en skole med kort skolevei og natur i nærområdet. Mange ønsker å gå på skole med venner de har i sitt nærområde, samt ikke måtte stå opp tidligere for å ta skolebuss til en skole som ligger lengre unna.

På vegne av elevrådet

Jon Vemund Heggem

Elevrådskontakt